Par fakata. Popio sam najbolji mojito u Zagrebu. Shvatio sam zašto je cure tako teško izvesti na kavu. Saznao sam da Hrvatice masovno uvoze latino frajere nakon egzotičnih putovanja. Ali prije svega, upoznao sam tipa koji je obišao Karibe, obje Amerike i cijelu Europu da nađe zemlju u kojoj bi htio provesti zadnji dan svog života. Je li ju pronašao?

Rafael de Sousa je toga dana upalio tablicu u Excelu. U prvi red je upisao klimu, u drugi mogućnost zaposlenja, u treći žene, u četvrti sigurnost, u peti čistoću, u šesti vino. Momak iz Rio de Janeira, IT stručnjak i glazbenik tada je živio u ugodnom gradiću nedaleko od brazilskog megalopolisa. Dao mu je ocjenu pet po svim kategorijama. Skalu je zamislio do deset.

Pomeli smo luksemburšku i nizozemsku konkurenciju, ponajviše klimatski i ženstveno. Brazilac se vratio kući pa se misli. Možda je to bilo samo stvar sezone, ljeta... Ajde da dođem u Hrvatsku u ciču zimu pa provjerim situaciju. Zima 2012. ispostavila se kao najgora u desetljećima. Tip kojem je normalna radna temperatura 40 plus zatekao je ovdje metar snijega. I što? Oduševio se. Nikad ništa slično nije vidio. Zagreb. To je to. Skupio je svoje prnje i doselio se kod nas.

'Ne razumijem ljude ovdje. Svi me nakon 30 sekundi razgovora pitaju zašto sam došao živjeti u ovu govnastu zemlju. Zamišljaju Brazil, Kostariku, Karibe kao idealne destinacije. Ali nemaju pojma. Jedno je kada tamo dođeš kao turist, a drugo je kada živiš', zbori Rafael dok mi sprema mojito u La Cubaniti u Vlaškoj, latino baru koji je nedavno otvorio s jednom Kubankom. Pridružujem se stereotipima. Kažem mu da se Kostarika isfurava kao najpoželjnija destinacija za život. O fantazijama vezanim za Karibe da ne pričam.

'Hoćeš li znati što je Kostarika? To je kada ti u dvije godine što sam proveo tamo provale u kuću 27 puta. Mom bratu, koji je živio nadomak mene, a ima ženu i dijete, upali su likovi na cracku i stavili bebi nož pod grlo. Jedan od drogiranih bandita ga je izveo i škljocnuo mu dvaput pištoljem u glavu. Htio ga je ubiti bez pardona. Začudio se što mu pištolj ne radi. Onda ga je samo odalamio njim', veli. Mojito je gotov. Slamka, cug, wow. Apsolutno najbolja varijanta koju sam probao u Zagrebu. Nakon Kube ne mogu smisliti zagrebačku limunadu od mojita koja se servira po centru.